钦定古今图书集成/明伦汇编/人事典/第081卷 > 淮南子 > 《主术训》
## 钦定古今图书集成/明伦汇编/人事典/第081卷 > 淮南子 > 《主术训》

至精之所动，若春气之生，秋气之杀也。虽驰传骛置，
不若此其亟。故君人者，其犹射者乎！于此毫末，于彼
寻常矣。故慎所以感之也。夫荣启期一弹，而孔子三
日乐感于和；邹忌一徽，而威王终夕悲感于忧。动诸
琴瑟，形诸音声，而能使人为之哀乐；县法设赏而不
能移风易俗者，其诚心弗施也。甯戚《商歌》《车下》，桓公
喟然而寤矣。至精入人深矣。汤之时，七年旱，以身祷
于桑林之际，而四海之云凑，千里之雨至。抱质效诚，
感动天地，神谕方外，令行禁止，岂足为哉！